Kannuksessa tapahtuneen epäillyn henkirikoksen karut yksityiskohdat paljastuvat poliisin esitutkintapöytäkirjasta. Tapahtumia ennen oli vietetty työpaikan juhlia.

Noin 25-vuotias mies löytyi kuolleena Kannuksen asemalta. Jarno Heikkinen / Wikimedia Commons

Syyttäjä vaatii kahdelle veljekselle rangaistusta taposta, joka tapahtui Kannuksessa Keski-Pohjanmaalla joulukuun 2. päivänä.

Uhri, noin 25-vuotias mies, löytyi junaradan varresta kuolleena.

Uhri jäi viimeisille sijoilleen vielä elossa. Syyttäjän mukaan mies joutui veljesten pahoinpitelemäksi, mutta hän vaatii vastaajille silti rangaistusta taposta ja avunannosta tappoon.

Sekä uhri että epäillyt työskentelivät samassa työpaikassa. Toinen veljeksistä, jota epäillään avunannosta tappoon, oli työpaikassa esimiestehtävissä.

Syyttäjän mukaan toinen veljeksistä potki ja löi uhria kasvoihin ja pään alueelle. Uhrin nenä ja kylkiluita murtui. Veljekset jättivät avuttomassa tilassa olleen uhrin ojaan, ja syyttäjän mukaan heidän olisi pitänyt ymmärtää, että uhrin tila on hengenvaarallinen.

Poliisin esitutkintamateriaalista ilmenee, että 25-vuotiaan miehen kuolemaa edeltävänä iltana oli vietetty työpaikan vuosijuhlia ja pikkujouluja, joissa sekä uhri että epäillyt veljekset olivat olleet paikalla. Juhlia oli jatkettu parissakin eri baarissa. Kuulusteltujen työkaverien mukaan juhlissa ei tapahtunut mitään erityistä, eikä uhrilla ollut heidän tietääkseen riitaa kenenkään kanssa.

Yksi työkaveri kertoi olleensa uhrin seurassa vielä aamuyöllä. Työkaveri ilmoitti lähtevänsä grillin kautta kotiin ja kysyi, lähtisikö 25-vuotias hänen mukaansa. Tämä lähti. Taksiin he menivät grillin pihalta. Hänen mukaansa 25-vuotias oli juovuksissa, mutta pystyi kävelemään. Jo ehdittyään istua taksiin 25-vuotias oli kuitenkin yllättäen sanonut menevänsä vielä takaisin baariin. Hän oli noussut autosta, ja työkaveri oli mennyt taksilla kotiin.

Kehuskeli tappelulla

Toinen työkaveri, joka tunsi sekä uhrin että molemmat epäillyt, muisti nähneensä baarissa sekä uhrin että pääepäillyn. Hän itse kertoi lähteneensä kotiin puoli kahdelta yöllä.

Työpaikan juhlia oli vietetty lauantai-iltana. Juhlat baarissa jatkuivat siis sunnuntain puolelle.

Maanantaina työkaveri oli mennyt töihin kuudelta aamulla. Kahvihuoneessa oli jo keskusteltu siitä, että yksi työkaveri oli kadonnut pikkujoulujen jälkeen.

Sen jälkeen pääepäilty oli saapunut töihin. Työkaverit olivat ihmetelleet, mitä hänen kädelleen on tapahtunut, kun käsi oli ”norsun jalan kokoinen.” Mies oli kertonut tapelleensa asemalla.

Poliisin kuulustelupöytäkirjoista peräisin olevissa sitaateissa epäiltyjen ja uhrin nimet on korvattu tässä jutussa X-kirjaimella.

– X sano, että joku tuli hänen selän takaa ja rupes sanomaan, että mä tunnen sut ja tiedän kuka sä oot. X oli sanonut, että en tunne sua. Sitten kysyin, että kävikö se kimppuun, ja X sanoi, että joo ja että hän antoi takaisin ja hakkas sitä ratakiskoja myöten, työkaveri kertoi poliisille.

– Sano, että oltiin X:n (veljen) kanssa kävelemässä ja että kävi näin. Kehuskeli vähän, miten asia oli menny. Matsoili sillä kädellään, kun se oli siinä kunnossa. Kuvaili, mitä oli tehnyt, työkaveri kertoi.

Pääepäilty oli sanonut, että ei tuntenut henkilöä, jonka kanssa oli tapellut.

– X oli vähän outo ja istui penkillä ja katsoi vain seinään. X oli vähän kuin haamu. Sitten, kun tämä asia käytiin läpi, ihmeteltiin, että onpas sattunut. Toinen katoaa ja toisen kimppuun on käyty.

Työkaveri kuuli vielä samana aamuna, että kadonnut työkaveri oli löydetty kuolleena Kannuksen asemalta.

Työkaverit olivat keskustelleet asiasta tauolla, ja myös taposta epäilty oli tullut samaan tilaan. Työkaveri ilmoitti epäillylle, että kadonnut mies oli löytynyt kuolleena.

– X tuumas siihen, että vai niin on päässyt käymään. Ei minkäänlaista katsekontaktia eikä mitään. X otti kahvikuppinsa siitä ja lähti.

– X:n ilme ei värähtänytkään, se oli kuin muuri paikallaan, toinen työkaveri kertoi.

Näin epäillyt selittivät

Poliisin esitutkintamateriaalista ilmenee, että ilmoituksen katoamisesta teki alun perin 25-vuotiaan äiti.

Poliisi teki hätäpaikannuksen miehen liittymään, ja paikannus tarkentui Kannuksen juna-aseman kohdalle. Nuoren miehen ruumis löytyi juna-asemalta.

Maanantaina, eli samana päivänä, kun pääepäilty oli käynyt työpaikalla, hän tuli itse kertomaan Kokkolan poliisille, että hän on osallinen 25-vuotiaan kuolemaan liittyviin tapahtumiin.

Pääepäilty oli kuulusteluissa kertomansa mukaan lähtenyt veljensä kanssa baarista oikaisemaan junaradan poikki, jolloin 25-vuotias oli hänen mukaansa tullut takaapäin hänen kimppuunsa. Tällöin pääepäilty oli puolustautunut.

Epäilty kertoi, ettei tuntenut uhria entuudestaan. Uhri oli kuitenkin tiennyt hänestä asioita, joita ”kenenkään ei pitäisi tietää”. Pääepäilty oli yrittänyt kysyä uhrilta, kuka tämä on ja mistä tietää asiat, joista puhuu.

Tappelun jälkeen pääepäilty kertoi nostaneensa pojan istumaan ja lähteneensä veljensä kanssa kohti taksiasemaa. Nuori mies oli epäillyn mukaan ollut tässä vaiheessa hengissä ja puhekykyinen. Taksiasema oli ollut pimeänä, joten veljekset jatkoivat matkaa jalkaisin. Epäilty kertoi, ettei hänen veljensä osallistunut tappeluun, vaikka olikin paikalla.

Pääepäilty kertoi kuitenkin matkalla päättäneensä lähteä yksin takaisin katsomaan, oliko nuori mies päässyt ylös. Asemalla hän oli nähnyt kaksi autoa ja päätellyt siitä, että mies oli saanut apua kavereiltaan. Hän ei ollut uskaltanut omien sanojensa mukaan enää palata tapahtumapaikalle, koska pelkäsi epäillyn kaverien tekevän hänelle jotain. Niinpä epäilty oli lähtenyt vanhempiensa luo, jonne myös hänen veljensä oli mennyt.

Muisti palautui

Veli ei sen sijaan omien sanojensa mukaan aluksi muistanut kuulusteluissa loppuillan tapahtumista mitään. Hänellä ei ollut tarkkoja muistikuvia siitä, milloin on lähtenyt baarista. Hän ei myöskään muistanut käyneensä asemalla baarista lähdön jälkeen. Hän kertoi heränneensä vanhempiensa asunnolta, jossa hänen äitinsä oli pessyt hänen veljensä verisiä vaatteita. Jatkokuulusteluissa hän kuitenkin muisti olleensa paikalla ja yrittäneensä estää veljeään lyömästä uhria. Hän muisti myös saapuneensa yksin vanhempiensa luo.

Pääepäillyn veli otettiin kiinni hänen työpaikaltaan. Häntä epäillään avunannosta tappoon, mutta hän on päässyt tutkintavankeudesta vapaaksi.

Kuolemansyyn tutkinnan perusteella 25-vuotiaan peruskuolemansyy oli hypotermia, joka oli todennäköisemmin seurausta vammojen aiheuttamasta toimintakyvyn heikkenemisestä. Pakkasta oli tapahtuma-aikaan noin 2,4-3 astetta.